За репрезентацију Хрватске дебитовао је 5. јула 1992. против Аустралије. На првој утакмици против Турске, на Европском првенству 1996, је у 73. минуту заменио Алена Бокшића, а у 86. минуту постигао победоносни гол за 1:0, што је био први гол Хрватске на великим такмичењима. На том Европском првенству је одиграо све утакмице, као и на Светском првенству 1998. када је са Хрватском освојио треће место.